Skont Ewrobarometru ġdid maħruġ illum, il-biċċa l-kbira mill-Ewropej huma tal-fehma li s-sitwazzjoni ekonomika hija waħda tajba, u jħossuhom ottimisti dwar il-futur. Il-fiduċja fl-Unjoni qiegħda tiżdied, u l-appoġġ għall-Unjoni Ekonomika u Monetarja laħaq livell ogħla minn qatt qabel. Kulma jmur aktar ċittadini jħossu li bbenefikaw minn politiki ewlenin tal-Unjoni, u żewġ terzi mill-Ewropej huma favur UE b'saħħitha fejn jidħol il-kummerċ. Fl-aħħar nett, il-maġġoranza tal-Ewropej għandhom immaġni tajba tal-UE, u l-perċentwal ta' nies li jemmnu li leħinhom jgħodd laħaq l-ogħla livell tiegħu mill-2004. Dawn huma wħud mir-riżultati ewlenin tal-aħħar Ewrobarometru Standard, li sar bejn is-13 u t-28 ta' Marzu u ġie ppubblikat illum. 1. Ottimiżmu dwar l-ekonomija u appoġġ qawwi għall-ewro L-Ewropej għad għandhom opinjoni pożittiva fuq il-qagħda tal-ekonomija Ewropea (50 %, +2 punti perċentwali mill-ħarifa tal-2017 vs 37 %, -2 b'opinjoni negattiva) – dan huwa l-aqwa punteġġ mill-2007 'l hawn. F'25 Stat Membru, maġġoranza ta' dawk li wieġbu jgħidu li s-sitwazzjoni tal-ekonomija Ewropea hija waħda tajba (imqabbel ma' 23 Stat Membru fil-ħarifa tal-2017). Mill-ħarifa tal-2017 'l hawn, il-perċezzjonijiet pożittivi żdiedu f'21 Stat Membru. Għall-ewwel darba mir-rebbiegħa tal-2007 'l hawn, il-fehmiet pożittivi dwar is-sitwazzjoni tal-ekonomija nazzjonali (49 %, +1) jisbqu l-fehmiet negattivi (47 %, -2). Mill-ħarifa tal-2017, il-perċezzjoni pożittiva tal-ekonomija żdiedet fi 18-il Stat Membru, l-iktar fil-Portugall (43 %, +10), fl-Irlanda (79 %, +7), fil-Finlandja (77 %, +6) u fil-Litwanja (38 %, +6). Fost l-Istati Membri, l-opinjonijiet ivarjaw. Pereżempju, fin-Netherlands u fil-Lussemburgu, 93 % jqisu l-qagħda tal-ekonomija nazzjonali tagħhom bħala waħda tajba, filwaqt li fil-Greċja 2 % biss huma tal-istess fehma. L-appoġġ għall-Unjoni Ekonomika u Monetarja u għall-ewro jibqa' f'livell rekord, b'madwar tliet kwarti ta' dawk li wieġbu (74 %) fiż-żona tal-ewro jesprimu ruħhom favur il-munita unika tal-UE. 2. Il-livell ta' fiduċja fl-Unjoni Ewropea qed jogħla Qiegħda tiżdied il-fiduċja fl-UE, billi laħqet it-42 % (+1), li huwa l-ogħla livell tagħha mill-ħarifa tal-2010 'l hawn. Fi 15-il Stat Membru, il-maġġoranza ta' dawk li wieġbu għandhom fiduċja fl-UE. L-ogħla livelli ta' fiduċja jinsabu fil-Litwanja (66%), fil-Portugall u d-Danimarka (57 %), u fil-Lussemburgu u l-Bulgarija (56 %). Mill-ħarifa tal-2017 'l hawn, il-fiduċja fl-UE telgħet fi 19-il pajjiż, b'mod partikulari fil-Portugall (57 %, +6 punti perċentwali) u fis-Slovenja (44 %, +6), filwaqt li niżlet f'sitt pajjiżi, b'mod partikulari fil-Belġju (47 %, -6), fl-Ungerija (44 %, -5) u fis-Slovakkja (44 %, -4). 40 % tal-Ewropej għandhom immaġni pożittiva tal-UE (37 % għandhom fehma newtrali, u 21 % waħda negattiva). Dan huwa l-każ fi 15-il Stat Membru, bl-ogħla perċentwali jinsabu fl-Irlanda (64 %), fil-Bulgarija u l-Portugall (56 %) u fil-Lussemburgu (54 %). Il-fiduċja fl-UE tibqa' ogħla mill-fiduċja fil-gvernijiet jew fil-parlamenti nazzjonali. 42 % tal-Ewropej għandhom fiduċja fl-Unjoni Ewropea, filwaqt li 34 % għandhom fiduċja fil-parlament nazzjonali u fil-gvern nazzjonali tagħhom. Il-biċċa l-kbira tal-Ewropej huma ottimisti dwar il-ġejjieni tal-UE (58 %, żieda ta' punt perċentwali wieħed). Dan huwa l-każ fl-Istati Membri kollha ħlief tnejn: il-Greċja (fejn minkejja żieda ta' 5 punti perċentwali fl-ottimiżmu, 53 % iħossuhom “pessimisti” vs. 42 % “ottimisti”) u r-Renju Unit (48 % vs. 43 %). L-ogħla livelli ta' ottimiżmu jinsabu fl-Irlanda (84 %), fil-Portugall (71 %), fil-Lussemburgu (71 %), u f'Malta, il-Litwanja u d-Danimarka (70 %). Min-naħa l-oħra, l-inqas pajjiżi ottimisti huma Franza (48 %), Ċipru u l-Italja (54 % fit-tnejn li huma). “Il-moviment liberu tal-persuni, tal-oġġetti u tas-servizzi fl-UE” u “Il-paċi bejn l-Istati Membri tal-UE” jitqiesu bħala l-aktar żewġ kisbiet pożittivi tal-UE, minn 58 % u 54 % tal-Ewropej rispettivament. Fl-aħħar nett, 70 % tal-Ewropej iħossuhom ċittadini tal-UE. Għall-ewwel darba mir-rebbiegħa tal-2010, dan is-sentiment taqsmu l-maġġoranza fl-Istati Membri kollha. 3. Il-migrazzjoni u t-terroriżmu huma l-iktar kwistjonijiet ta' tħassib għall-Ewropej L-immigrazzjoni hija l-isfida ewlenija li qed taffaċċja bħalissa l-UE (38 %, tnaqqis ta' punt perċentwali wieħed). Wara dan jiġi t-terroriżmu (29 %, tnaqqis ta' 9 punti perċentwali), li jinsab ferm qabel il-qagħda ekonomika (18 %, żieda ta' punt perċentwali wieħed), il-qagħda tal-finanzi pubbliċi tal-Istati Membri (17 %, żieda ta' punt perċentwali wieħed) u l-qgħad (14 %, żieda ta' punt perċentwali wieħed). Fil-livell nazzjonali, l-iktar kwistjonijiet ta' tħassib jibqgħu l-qgħad (25 %, ebda ċaqliqa), is-saħħa u s-sigurtà soċjali (23 %, +3) u l-immigrazzjoni (21 %, -1). Is-suġġett tas-saħħa u s-sigurtà soċjali laħaq livell rekord, u llum jinsab fit-tieni post, għall-ewwel darba mir-rebbiegħa tal-2007 'l hawn. 4. L-Ewropej iħossu l-benefiċċji tal-politiki u l-kisbiet tal-Unjoni Imqabbel mar-rebbiegħa tal-2014, aktar ċittadini jħossu li gawdew minn inizjattivi ewlenin tal-Unjoni, fosthom inqas jew ebda kontroll fil-fruntieri meta jsiefru (53 %, +1), telefonati orħos meta jużaw il-mowbajl f'pajjiż ieħor tal-UE (48 %, +14), drittijiet tal-konsumatur aktar b'saħħithom meta jixtru prodotti jew servizzi f'pajjiż ieħor tal-UE (37 %, +13), jew drittijiet imtejba tal-passiġġieri tal-ajru (34 %, +12). Fl-aħħar nett, hemm appoġġ qawwi għall-prijoritajiet li l-Kummissjoni stabbiliet għaliha nfisha. Il-moviment liberu huwa appoġġat minn 82 % ta' dawk li wieġbu (+1), filwaqt li 75 % huma favur politika komuni tad-difiża u s-sigurtà (ebda ċaqliqa). Għall-ewwel darba, iċ-ċittadini ġew mistoqsija dwar il-fehma tagħhom rigward il-politika kummerċjali tal-UE, u maġġoranza ta' 71 % esprimew l-appoġġ tagħhom. Kuntest L-“Ewrobarometru Standard tar-rebbiegħa tal-2018” (EB 89) sar b'intervisti wiċċ imb wiċċ bejn is-17 u t-28 ta' Marzu 2018. Ġew intervistati 33,130 persuna fl-Istati Membri tal-UE u fil-pajjiżi kandidati[1]. Għal aktar tagħrif Standard Eurobarometer 89 [1] It-28 Stat Membru tal-Unjoni Ewropea (l-UE), ħames pajjiżi kandidati (l-Eks-Repubblika Jugoslava tal-Maċedonja, it-Turkija, il-Montenegro, is-Serbja u l-Albanija) u l-Komunità Ċiprijotta Torka fil-parti tal-pajjiż li mhix ikkontrollata mill-gvern tar-Repubblika ta' Ċipru.